ভ্যালেনটাইন দিবসের শিক্ষা হচ্ছে অন্যায় ও অত্যাচার বন্ধ করার জন্য সমাজ ও রাষ্ট্র যিশুর আদর্শ থেকে শিক্ষা ও পদক্ষেপ নিবে। যিশুর কয়েকটি শিক্ষাকে একসঙ্গে দেখে ব্যবহার করতে হবে। যেমন- ক্ষমা করা, দুষ্টের জন্য বা শত্রুর জন্য প্রার্থনা করা, মন্দকে উত্তমতা দেখানো, প্রতিশোধ না নেওয়ার মতো শিক্ষাগুলোকে একসঙ্গে নিতে হবে। যেমন, আমরা ক্ষমা করলে, প্রতিশোধ নিতে পারি না। কারো জন্য প্রার্থনা করলে তার অমঙ্গল চাইতে পারি না। বিনম্রতা দেখালে সহিংস হতে পারি না। কাউকে প্রেম করলে ঘৃণা করতে পারি না। রাষ্ট্র ও সমাজের অন্যায়-অত্যাচার এবং জোর-জুলুমকে মোকাবিলায় যিশুর আদর্শ অনুযায়ী করণীয় ঠিক করতে হবে। যিশু খ্রিস্ট কি আদর্শ দেখিয়েছেন? তিনি তাঁর প্রতি করা অন্যায়ের বিরুদ্ধে বিনম্রতা দেখিয়েছেন ও প্রতিরোধ করেননি বা প্রতিবাদ করেননি। পবিত্র বাইবেলের পুরাতন নিয়ম যিশাইয় ৫৩ : ৭-৯ পদে রয়েছে, “তিনি উপদ্রুত হলেন, তবু দুঃখভোগ স্বীকার করলেন, তিনি মুখ খুললেন না; মেষশাবক যেমন হত হওয়ার জন্য নীত হয়, মেষী যেমন লোমচ্ছেদকের সম্মুখে নীরব হয়, সেরূপ তিনি মুখ খুললেন না। তিনি উপদ্রব ও বিচার দ্বারা অপনীত হলেন, তৎকালীয়দের মধ্যে কে এ আলোচনা করল যে, তিনি জীবিতদের দেশ হতে উচ্ছিন্ন হলেন? আমার জাতির অধর্ম প্রযুক্তই তাঁর ওপরে আঘাত পড়ল। আর লোকে দুষ্টগণের সঙ্গে তাঁর কবর নিরূপণ করল এবং মৃত্যুতে তিনি ধনবানের সঙ্গী হলেন, যদিও তিনি দৌরাত্ম্য করেননি, আর তাঁর মুখে ছল ছিল না।”